CELEX: 32019D0867
Language: el
Date: 2019-05-14 00:00:00
Title: Απόφαση (ΕΕ) 2019/867 του Συμβουλίου, της 14ης Μαΐου 2019, σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην Επιτροπή για τη Διατήρηση της Θαλάσσιας Χλωρίδας και Πανίδας της Ανταρκτικής (CCAMLR) και για την κατάργηση της απόφασης της 24ης Ιουνίου 2014 σχετικά με τη θέση που πρέπει να υιοθετηθεί, εξ ονόματος της Ένωσης, στην CCAMLR

28.5.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 140/72
               
            
         ΑΠΟΦΑΣΗ (ΕΕ) 2019/867 ΤΟΥ ΣΥΜΒΟΥΛΙΟΥ
         της 14ης Μαΐου 2019
         σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην Επιτροπή για τη Διατήρηση της Θαλάσσιας Χλωρίδας και Πανίδας της Ανταρκτικής (CCAMLR) και για την κατάργηση της απόφασης της 24ης Ιουνίου 2014 σχετικά με τη θέση που πρέπει να υιοθετηθεί, εξ ονόματος της Ένωσης, στην CCAMLR
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Με την απόφαση αριθ. 81/691/ΕΟΚ του Συμβουλίου (1), η Ένωση ενέκρινε τη σύμβαση για τη διατήρηση της θαλάσσιας χλωρίδας και πανίδας της Ανταρκτικής (2) (σύμβαση CAMLR), με την οποία συστάθηκε η Επιτροπή για τη Διατήρηση της Θαλάσσιας Χλωρίδας και Πανίδας της Ανταρκτικής (CCAMLR). Το Βέλγιο, η Γαλλία, η Γερμανία, το Ηνωμένο Βασίλειο, η Ισπανία, η Ιταλία, η Πολωνία και η Σουηδία είναι επίσης συμβαλλόμενα μέρη της σύμβασης CAMLR. Η Φινλανδία, η Ελλάδα και οι Κάτω Χώρες είναι συμβαλλόμενα μέρη της σύμβασης CAMLR, αλλά δεν είναι μέλη της CCAMLR.
                  
               
                     (2)
                  
                  
                     Σύμφωνα με το άρθρο IX.1 της σύμβασης CAMLR, η CCAMLR είναι αρμόδια για την έγκριση μέτρων διατήρησης κατά τις ετήσιες συνεδριάσεις της, που αποσκοπούν στη διασφάλιση της διατήρησης της θαλάσσιας χλωρίδας και πανίδας της Ανταρκτικής, συμπεριλαμβανομένης της ορθολογικής χρήσης τους. Τα μέτρα αυτά ενδέχεται να καταστούν δεσμευτικά για την Ένωση.
                  
               
                     (3)
                  
                  
                     Ο κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου (3) προβλέπει ότι η Ένωση διασφαλίζει ότι οι δραστηριότητες αλιείας και υδατοκαλλιέργειας είναι περιβαλλοντικά βιώσιμες μακροπρόθεσμα και ότι υπόκεινται σε διαχείριση με τρόπο που είναι συμβατός με τον στόχο της επίτευξης οικονομικών και κοινωνικών οφελών και οφελών για την απασχόληση, καθώς και της συμβολής στη διαθεσιμότητα επισιτιστικών πόρων. Ορίζει επίσης ότι η Ένωση εφαρμόζει την προληπτική προσέγγιση για τη διαχείριση της αλιείας και έχει σκοπό να διασφαλίσει ότι η εκμετάλλευση των βιολογικών πόρων της θάλασσας αποκαθιστά και διατηρεί τους πληθυσμούς των αλιευόμενων ειδών πάνω από τα επίπεδα εκείνα που μπορούν να εξασφαλίσουν τη μέγιστη βιώσιμη απόδοση. Προβλέπει περαιτέρω ότι η Ένωση πρέπει να λαμβάνει μέτρα διαχείρισης και διατήρησης με βάση τις βέλτιστες διαθέσιμες επιστημονικές γνωμοδοτήσεις, με σκοπό τη στήριξη της ανάπτυξης των επιστημονικών γνώσεων και γνωμοδοτήσεων, τη σταδιακή εξάλειψη των απορρίψεων και την προαγωγή αλιευτικών μεθόδων που προωθούν επιλεκτικότερες τεχνικές αλιείας, την αποφυγή και τη μείωση, κατά το δυνατόν, των ανεπιθύμητων αλιευμάτων και την αλιεία με χαμηλό αντίκτυπο στο θαλάσσιο οικοσύστημα και στους αλιευτικούς πόρους. Επιπλέον, ο κανονισμός (ΕΕ) αριθ. 1380/2013 ορίζει συγκεκριμένα ότι οι εν λόγω στόχοι και οι αρχές πρέπει να εφαρμόζονται από την Ένωση κατά την άσκηση των εξωτερικών σχέσεών της στον τομέα της αλιείας.
                  
               
                     (4)
                  
                  
                     Όπως αναφέρεται στην κοινή ανακοίνωση του Ύπατου Εκπροσώπου της Ένωσης για θέματα Εξωτερικής Πολιτικής και Πολιτικής Ασφαλείας και της Ευρωπαϊκής Επιτροπής, με τίτλο «Διεθνής διακυβέρνηση των ωκεανών: ένα θεματολόγιο για το μέλλον των ωκεανών μας», καθώς και στα συμπεράσματα του Συμβουλίου σχετικά με την κοινή ανακοίνωση, η προώθηση μέτρων για την υποστήριξη και την ενίσχυση της αποτελεσματικότητας των περιφερειακών οργανώσεων διαχείρισης της αλιείας (ΠΟΔΑ) και, κατά περίπτωση, για τη βελτίωση της διακυβέρνησής, τους βρίσκεται στο επίκεντρο της δράσης της Ένωσης σε αυτά τα φόρουμ.
                  
               
                     (5)
                  
                  
                     Η ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, με τίτλο «Ευρωπαϊκή στρατηγική για τις πλαστικές ύλες σε μια κυκλική οικονομία», αφορά ειδικά μέτρα για τη μείωση των πλαστικών υλών και της θαλάσσιας ρύπανσης, καθώς και της απώλειας ή εγκατάλειψης αλιευτικών εργαλείων στη θάλασσα.
                  
               
                     (6)
                  
                  
                     Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στις συνεδριάσεις της CCAMLR για την περίοδο 2019-2023, δεδομένου ότι τα μέτρα διατήρησης της CCAMLR θα είναι δεσμευτικά για την Ένωση και μπορούν να επηρεάσουν με καθοριστικό τρόπο το περιεχόμενο της ενωσιακής νομοθεσίας και, συγκεκριμένα, τους κανονισμούς (ΕΚ) αριθ 1035/2001 (4), (ΕΚ) αριθ 600/2004 (5), (ΕΚ) αριθ 601/2004 (6), (ΕΚ) αριθ. 1005/2008 (7) και (ΕΚ) αριθ. 1224/2009 του Συμβουλίου (8) και τον κανονισμό (ΕΕ) 2017/2403 του Ευρωπαϊκού Κοινοβουλίου και του Συμβουλίου (9).
                  
               
                     (7)
                  
                  
                     Η θέση αυτή θα πρέπει να καλύπτει θέματα που εμπίπτουν στο πλαίσιο συντρέχουσας αρμοδιότητας της Ένωσης μόνο στον βαθμό που αυτά επηρεάζουν κοινούς ενωσιακούς κανόνες. Σύμφωνα με την απόφαση του Δικαστηρίου στις συνεκδικαζόμενες υποθέσεις C-626/15 and C-659/16 (10), η Ένωση πρέπει μόνο να υποστηρίξει από κοινού με τα κράτη μέλη της τη θέσπιση προστατευόμενων θαλάσσιων ζωνών (MPA) στην περιοχή της CCAMLR. Η παρούσα απόφαση δεν επηρεάζει την κατανομή των αρμοδιοτήτων μεταξύ της Ένωσης και των κρατών μελών της.
                  
               
                     (8)
                  
                  
                     Επί του παρόντος, η θέση που πρέπει να ληφθεί εξ ονόματος της Ένωσης στις συνεδριάσεις της CCAMLR καθορίζεται με την απόφαση του Συμβουλίου της 24ης Ιουνίου 2014 σχετικά με τη θέση που πρέπει να υιοθετηθεί, εξ ονόματος της Ένωσης, στην CCAMLR. Είναι σκόπιμο να καταργηθεί η εν λόγω απόφαση και να αντικατασταθεί από νέα απόφαση που θα καλύπτει την περίοδο 2019-2023.
                  
               
                     (9)
                  
                  
                     Δεδομένης της εξελισσόμενης φύσης των αλιευτικών πόρων στη περιοχή της σύμβασης CAMLR και της συνεπακόλουθης ανάγκης να λαμβάνονται υπόψη στη θέση της Ένωσης οι νέες εξελίξεις, συμπεριλαμβανομένων των νέων επιστημονικών και άλλων σχετικών πληροφοριών που υποβάλλονται πριν ή κατά τη διάρκεια των συνεδριάσεων της CCAMLR, θα πρέπει να θεσπιστούν διαδικασίες, σύμφωνα με την αρχή της καλόπιστης συνεργασίας μεταξύ των θεσμικών οργάνων της Ένωσης που κατοχυρώνεται στο άρθρο 13 παράγραφος 2 της Συνθήκης για την Ευρωπαϊκή Ένωση, για την εξειδίκευση της θέσης της Ένωσης σε ετήσια βάση, για την περίοδο 2019-2023,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στις συνεδριάσεις της Επιτροπής για τη Διατήρηση της Θαλάσσιας Χλωρίδας και Πανίδας της Ανταρκτικής (CCAMLR) καθορίζεται στο παράρτημα I. Η θέση αυτή καλύπτει θέματα που εμπίπτουν στο πλαίσιο συντρέχουσας αρμοδιότητας της Ένωσης μόνο στον βαθμό που αυτά επηρεάζουν κοινούς ενωσιακούς κανόνες.
         
         
            Άρθρο 2
            Η εξειδίκευση της θέσης της Ένωσης σε ετήσια βάση κατά τις συνεδριάσεις της CCAMLR διεξάγεται σύμφωνα με το παράρτημα II.
         
         
            Άρθρο 3
            Η θέση της Ένωσης που περιλαμβάνεται στο παράρτημα I αξιολογείται και, εφόσον κρίνεται σκόπιμο, αναθεωρείται από το Συμβούλιο κατόπιν πρότασης της Επιτροπής, το αργότερο έως την ετήσια συνεδρίαση της CCAMLR το 2024.
         
         
            Άρθρο 4
            Η απόφαση του Συμβουλίου της 24ης Ιουνίου 2014 για τη θέση που πρέπει να υιοθετηθεί εξ ονόματος της Ευρωπαϊκής Ένωσης στην Επιτροπή για τη Διατήρηση της Θαλάσσιας Χλωρίδας και Πανίδας της Ανταρκτικής (CCAMLR) καταργείται.
         
         
            Άρθρο 5
            Η παρούσα απόφαση αρχίζει να ισχύει από την ημερομηνία της έκδοσής της.
         
         
            Βρυξέλλες, 14 Μαΐου 2019.
            
               
                  Για το Συμβούλιο
               
               
                  Ο Πρόεδρος
               
               P. DAEA
            
         
         
            (1)  Απόφαση 81/691/ΕΟΚ του Συμβουλίου της 4ης Σεπτεμβρίου 1981 για τη σύναψη της σύμβασης περί της διατήρησης της θαλάσσιας χλωρίδας και πανίδας της Ανταρκτικής (ΕΕ L 252 της 5.9.1981, σ. 26).
         
            (2)  ΕΕ L 252 της 5.9.1981, σ. 27.
         
            (3)  Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών (ΕΚ) αριθ. 1954/2003 και (ΕΚ) αριθ. 1224/2009 του Συμβουλίου και την κατάργηση των κανονισμών (ΕΚ) αριθ. 2371/2002 και (ΕΚ) αριθ. 639/2004 του Συμβουλίου και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).
         
            (4)  Κανονισμός (ΕΚ) αριθ. 1035/2001 του Συμβουλίου, της 22ας Μαΐου 2001, για τη θέσπιση συστήματος τεκμηρίωσης των αλιευμάτων του Dissostichus spp (ΕΕ L 145 της 31.5.2001, σ. 1).
         
            (5)  Κανονισμός 600/2004 του Συμβουλίου, της 22ας Μαρτίου 2004, για τον καθορισμό ορισμένων τεχνικών μέτρων που εφαρμόζονται στις αλιευτικές δραστηριότητες στη ζώνη της σύμβασης για τη διατήρηση της θαλάσσιας πανίδας και χλωρίδας της Ανταρκτικής (ΕΕ L 97 της 1.4.2004, σ. 1).
         
            (6)  Κανονισμός 601/2004 του Συμβουλίου, της 22ας Μαρτίου 2004, για τον καθορισμό ορισμένων μέτρων ελέγχου που εφαρμόζονται στις αλιευτικές δραστηριότητες στη ζώνη της σύμβασης για τη διατήρηση της θαλάσσιας πανίδας και χλωρίδας της Ανταρκτικής (ΕΕ L 97 της 1.4.2004, σ. 16).
         
            (7)  Κανονισμός (ΕΚ) αριθ. 1005/2008 του Συμβουλίου, της 29ης Σεπτεμβρίου 2008, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας, τροποποίησης των κανονισμών (ΕΟΚ) αριθ. 2847/93, (ΕΚ) αριθ. 1936/2001 και (ΕΚ) αριθ. 601/2004 και κατάργησης των κανονισμών (ΕΚ) αριθ. 1093/94 και (ΕΚ) αριθ. 1447/1999 (ΕΕ L 286 της 29.10.2008, σ. 1).
         
            (8)  Κανονισμός (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής, τροποποιήσεως των κανονισμών (ΕΚ) αριθ. 847/96, (ΕΚ) αριθ. 2371/2002, (ΕΚ) αριθ. 811/2004, (ΕΚ) αριθ. 768/2005, (ΕΚ) αριθ. 2115/2005, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007, (ΕΚ) αριθ. 676/2007, (ΕΚ) αριθ. 1098/2007, (ΕΚ) αριθ. 1300/2008, (ΕΚ) αριθ. 1342/2008 και καταργήσεως των κανονισμών (ΕΟΚ) αριθ. 2847/93, (ΕΚ) αριθ. 1627/94 και (ΕΚ) αριθ. 1966/2006 (ΕΕ L 343 της 22.12.2009, σ. 1).
         
            (9)  Κανονισμός (ΕΕ) 2017/2403 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2017, σχετικά με τη βιώσιμη διαχείριση των εξωτερικών αλιευτικών στόλων και την κατάργηση του κανονισμού (ΕΚ) αριθ. 1006/2008 του Συμβουλίου (ΕΕ L 347 της 28.12.2017, σ. 81).
         
            (10)  ECLI:EU:C:2018:925.
      
      
         
            ΠΑΡΑΡΤΗΜΑ I
            
               Θέση που πρέπει να ληφθεί, εξ ονόματος της Ευρωπαϊκής Ένωσης, στην Επιτροπή για τη Διατήρηση της Θαλάσσιας Χλωρίδας και Πανίδας της Ανταρκτικής (CCAMLR)
            
            1.   ΑΡΧΕΣ
            Στο πλαίσιο της CCAMLR, η Ένωση:
            
                        α)
                     
                     
                        ενεργεί σύμφωνα με τους στόχους και τις αρχές που επιδιώκει να τηρεί η Ένωση στο πλαίσιο της κοινής αλιευτικής πολιτικής (ΚΑΠ), ειδικότερα μέσω της προληπτικής προσέγγισης και των στόχων που συνδέονται με τη μέγιστη βιώσιμη απόδοση, όπως ορίζεται στο άρθρο 2 παράγραφος 2 του κανονισμού (ΕΕ) αριθ. 1380/2013, με στόχο να προωθήσει την εφαρμογή μιας προσέγγισης στη διαχείριση της αλιείας που να στηρίζεται στο οικοσύστημα, να προλάβει και να περιορίσει όσο το δυνατόν περισσότερο τα ανεπιθύμητα αλιεύματα, να εξαλείψει σταδιακά τις απορρίψεις και να περιορίσει τις επιπτώσεις των αλιευτικών δραστηριοτήτων στα θαλάσσια οικοσυστήματα, καθώς και να εξασφαλίσει αξιοπρεπές βιοτικό επίπεδο σε όσους εξαρτώνται από τις αλιευτικές δραστηριότητες, λαμβάνοντας υπόψη ταυτόχρονα τα συμφέροντα των καταναλωτών, μέσω της προώθησης ενός οικονομικά βιώσιμου και ανταγωνιστικού αλιευτικού τομέα στην Ένωση·
                     
                  
                        β)
                     
                     
                        καταβάλλει προσπάθειες με σκοπό τη δέουσα συμμετοχή των ενδιαφερόμενων φορέων κατά την προπαρασκευαστική φάση των μέτρων της CCAMLR και διασφαλίζει ότι τα μέτρα που εγκρίνονται στο πλαίσιο της CCAMLR είναι σύμφωνα με τη σύμβαση CAMLR·
                     
                  
                        γ)
                     
                     
                        διασφαλίζει ότι τα μέτρα που εγκρίνονται στο πλαίσιο της CCAMLR συνάδουν με το διεθνές δίκαιο, και ιδίως με τις διατάξεις της Σύμβασης του 1982 των Ηνωμένων Εθνών για το Δίκαιο της Θάλασσας, της συμφωνίας του 1995 των ΗΕ σχετικά με τη διατήρηση και διαχείριση των αλληλεπικαλυπτόμενων και των άκρως μεταναστευτικών αποθεμάτων ιχθύων, της συμφωνίας του 1993 για την προώθηση της τήρησης των διεθνών μέτρων διατήρησης και διαχείρισης από αλιευτικά σκάφη στην ανοιχτή θάλασσα και της σύμβασης του 2009 του Οργανισμού Τροφίμων και Γεωργίας σχετικά με τα μέτρα που λαμβάνει το κράτος λιμένα·
                     
                  
                        δ)
                     
                     
                        προάγει θέσεις που συνάδουν με τις θέσεις τις οποίες εγκρίνουν οι περιφερειακές οργανώσεις διαχείρισης της αλιείας (ΠΟΔΑ) στην ίδια περιοχή·
                     
                  
                        ε)
                     
                     
                        επιδιώκει συνοχή και συνέργεια με την πολιτική που ασκεί η Ένωση στις διμερείς αλιευτικές σχέσεις της με τρίτες χώρες και εξασφαλίζει συνοχή με τις άλλες πολιτικές της, ιδίως στους τομείς των εξωτερικών σχέσεων, της απασχόλησης, του περιβάλλοντος, του εμπορίου, της ανάπτυξης, της έρευνας και καινοτομίας·
                     
                  
                        στ)
                     
                     
                        διασφαλίζει την τήρηση των διεθνών δεσμεύσεων της Ένωσης·
                     
                  
                        ζ)
                     
                     
                        ευθυγραμμίζεται με τα συμπεράσματα του Συμβουλίου της 19ης Μαρτίου 2012 σχετικά με την ανακοίνωση της Επιτροπής για την εξωτερική διάσταση της κοινής αλιευτικής πολιτικής (1)·
                     
                  
                        η)
                     
                     
                        αποσκοπεί στη δημιουργία ισότιμων όρων ανταγωνισμού για τον αλιευτικό στόλο της Ένωσης εντός της περιοχής της σύμβασης CAMLR, οι οποίοι θα βασίζονται στις ίδιες αρχές και στα ίδια πρότυπα που ισχύουν σύμφωνα με το ενωσιακό δίκαιο, και στην προώθηση της ενιαίας εφαρμογής των εν λόγω αρχών και προτύπων·
                     
                  
                        θ)
                     
                     
                        ευθυγραμμίζεται με τα συμπεράσματα του Συμβουλίου (2) σχετικά με την κοινή ανακοίνωση της Ύπατης Εκπροσώπου της Ένωσης για θέματα Εξωτερικής Πολιτικής και Πολιτικής Ασφαλείας και της Ευρωπαϊκής Επιτροπής, με τίτλο Διεθνής διακυβέρνηση των ωκεανών: ένα θεματολόγιο για το μέλλον των ωκεανών μας (3) και προωθεί μέτρα για την υποστήριξη και την ενίσχυση της αποτελεσματικότητας της CCAMLR και, κατά περίπτωση, τη βελτίωση της διακυβέρνησης και των επιδόσεών της (ιδίως όσον αφορά την επιστήμη, τη συμμόρφωση, τη διαφάνεια και τη διαδικασία λήψης αποφάσεων), συμβάλλοντας στη βιώσιμη διαχείριση των ωκεανών σε όλες τις διαστάσεις της·
                     
                  
                        ι)
                     
                     
                        μαζί με τα κράτη μέλη, υποστηρίζει ενεργώς τη δημιουργία ενός αντιπροσωπευτικού δικτύου θαλάσσιων προστατευόμενων περιοχών στον Νότιο Ωκεανό, μεταξύ άλλων μέσω της υποβολής συγκεκριμένων σχετικών προτάσεων από την Ένωση και τα κράτη μέλη της στην CCAMLR·
                     
                  
                        ια)
                     
                     
                        προωθεί τον συντονισμό μεταξύ των ΠΟΔΑ και των περιφερειακών συμβάσεων για τις θάλασσες (ΠΣΘ) και τη συνεργασία με διεθνείς οργανισμούς, κατά περίπτωση, στο πλαίσιο της εντολής τους, εφόσον κρίνεται σκόπιμο·
                     
                  
                        ιβ)
                     
                     
                        προωθεί μηχανισμούς συνεργασίας μεταξύ των ΠΟΔΑ για είδη εκτός του τόνου, παρόμοιους με την αποκαλούμενη διαδικασία του Κόμπε για τις ΠΟΔΑ τόνου.
                     
                  2.   ΠΡΟΣΑΝΑΤΟΛΙΣΜΟΙ
            Η Ένωση προσπαθεί, στο μέτρο του δυνατού, να στηρίξει την έγκριση των παρακάτω δράσεων από την CCAMLR:
            
                        α)
                     
                     
                        μέτρων διατήρησης και διαχείρισης των αλιευτικών πόρων στην περιοχή της σύμβασης CAMLR, με βάση τις βέλτιστες διαθέσιμες επιστημονικές γνωμοδοτήσεις, συμπεριλαμβανομένων συνολικών επιτρεπόμενων αλιευμάτων (TAC) και ποσοστώσεων, καθώς και μέτρων ρύθμισης της αλιευτικής προσπάθειας για τους έμβιους θαλάσσιους βιολογικούς πόρους που υπάγονται στις ρυθμίσεις της CCAMLR, που θα επιτύχουν ή θα διατηρήσουν το μέγιστο βιώσιμο επίπεδο απόδοσης έως το 2020 το αργότερο. Όπου κρίνεται αναγκαίο, τα ως άνω μέτρα διατήρησης και διαχείρισης θα περιλαμβάνουν ειδικά μέτρα για τα αποθέματα που υφίστανται υπεραλίευση, ώστε η αλιευτική προσπάθεια να εναρμονίζεται με τις διαθέσιμες αλιευτικές δυνατότητες·
                     
                  
                        β)
                     
                     
                        μέτρων για την πρόληψη, αποτροπή και εξάλειψη της παράνομης, λαθραίας και άναρχης (ΠΛΑ) αλιείας στην περιοχή της σύμβασης CAMLR, τα οποία περιλαμβάνουν τον κατάλογο σκαφών ΠΛΑ αλιείας, περαιτέρω ανταλλαγές πληροφοριών με τις ΠΟΔΑ, διασταύρωση καταχωρίσεων με άλλες ΠΟΔΑ και στοχευμένη δράση κατά των σκαφών χωρίς εθνικότητα·
                     
                  
                        γ)
                     
                     
                        μέτρων για την ενίσχυση της συλλογής επιστημονικών δεδομένων σχετικά με την αλιεία και για την προώθηση καλύτερης συνεργασίας μεταξύ του τομέα της αλιείας και των επιστημόνων·
                     
                  
                        δ)
                     
                     
                        μέτρων παρακολούθησης, ελέγχου και επιτήρησης στην περιοχή της σύμβασης CAMLR ώστε να εξασφαλίζεται αποτελεσματικός έλεγχος και συμμόρφωση προς τα μέτρα που λαμβάνονται στο πλαίσιο της CCAMLR, τα οποία περιλαμβάνουν ενίσχυση του ελέγχου σχετικά με τις δραστηριότητες μεταφόρτωσης των πόρων που τελούν υπό τη διαχείριση της CCAMLR και αναθεώρηση του συστήματος τεκμηρίωσης των αλιευμάτων (CDS) της CCAMLR για τον μπακαλιάρο της Ανταρκτικής, ώστε να αντιμετωπιστούν πιθανά κενά στο εμπόριο αυτού του είδους και να ενθαρρυνθούν οι επαφές με τις γειτονικές ΠΟΔΑ για τη συνεργασία με το CDS της CCAMLR·
                     
                  
                        ε)
                     
                     
                        μέτρων για την ελαχιστοποίηση των επιπτώσεων των αλιευτικών δραστηριοτήτων στη θαλάσσια βιοποικιλότητα και στα θαλάσσια οικοσυστήματα και τους οικοτόπους τους, συμπεριλαμβανομένων μέτρων για τη μείωση της θαλάσσιας ρύπανσης και την πρόληψη της απόρριψης πλαστικών στη θάλασσα και τη μείωση των επιπτώσεων στη θαλάσσια βιοποικιλότητα και τα οικοσυστήματα από τα πλαστικά στη θάλασσα, προστατευτικών μέτρων για ευαίσθητα θαλάσσια οικοσυστήματα στην περιοχή της σύμβασης CAMLR σύμφωνα με τις διεθνείς κατευθυντήριες γραμμές του FAO για τη διαχείριση της αλιείας ειδών βαθέων υδάτων στην ανοικτή θάλασσα, καθώς και μέτρων για την αποφυγή και τη μείωση, στο μέτρο του δυνατού, των ανεπιθύμητων αλιευμάτων, συμπεριλαμβανομένων ιδίως των ευάλωτων θαλάσσιων ειδών, και τη σταδιακή εξάλειψη των απορρίψεων·
                     
                  
                        στ)
                     
                     
                        μέτρων για τη μείωση των επιπτώσεων των αλιευτικών εργαλείων που έχουν εγκαταλειφθεί, χαθεί ή απορριφθεί με άλλο τρόπο (ALDFG) στον ωκεανό και για τη διευκόλυνση του εντοπισμού και της ανάκτησης των εν λόγω εργαλείων·
                     
                  
                        ζ)
                     
                     
                        μέτρων που αποσκοπούν στην απαγόρευση των αλιευτικών δραστηριοτήτων που έχουν ως μόνο στόχο τα πτερύγια του καρχαρία, ώστε όλοι οι καρχαρίες να εκφορτώνονται έχοντας ακόμα όλα τα πτερύγιά τους·
                     
                  
                        η)
                     
                     
                        συστάσεων, εφόσον ενδείκνυται και στον βαθμό που το επιτρέπουν τα σχετικά ιδρυτικά κείμενα, με τις οποίες θα ενθαρρύνεται η εφαρμογή της σύμβασης της Διεθνούς Οργάνωσης Εργασίας σχετικά με την εργασία στον τομέα της αλιείας·
                     
                  
                        θ)
                     
                     
                        κοινών προσεγγίσεων με άλλες ΠΟΔΑ, κατά περίπτωση, ιδίως εκείνες που συμμετέχουν στη διαχείριση της αλιείας στην ίδια περιοχή·
                     
                  
                        ι)
                     
                     
                        πρόσθετων τεχνικών μέτρων με βάση γνωμοδοτήσεις των επικουρικών οργάνων και ομάδων εργασίας της CCAMLR·
                     
                  
                        ια)
                     
                     
                        δημιουργίας, μαζί με τα κράτη μέλη, θαλάσσιων προστατευόμενων περιοχών στη βάση των βέλτιστων διαθέσιμων επιστημονικών γνωμοδοτήσεων με σκοπό τη διατήρηση των έμβιων θαλάσσιων πόρων της Ανταρκτικής και της βιολογικής ποικιλότητας καθώς και την προστασία ευάλωτων οικοσυστημάτων και χαρακτηριστικών στοιχείων του περιβάλλοντος.
                     
                  
               (1)  7087/12 REV 1 ADD 1 COR 1.
            
               (2)  7348/1/17 REV 1 της 24.3.2017.
            
               (3)  JOIN(2016) 49 final της 10.11.2016.
         
      
      
         
            ΠΑΡΑΡΤΗΜΑ ΙΙ
            
               Καθορισμός σε ετήσια βάση της θέσης που πρέπει να λάβει η Ένωση κατά την ετήσια συνεδρίαση της Επιτροπής για τη Διατήρηση της Θαλάσσιας Χλωρίδας και Πανίδας της Ανταρκτικής
            
            Πριν από κάθε ετήσια συνεδρίαση της CCAMLR, όταν το όργανο αυτό καλείται να εγκρίνει αποφάσεις που παράγουν έννομα αποτελέσματα στην Ένωση, γίνονται οι απαραίτητες ενέργειες ώστε η θέση που θα διατυπωθεί εξ ονόματος της Ένωσης να λαμβάνει υπόψη τις τελευταίες επιστημονικές και λοιπές σχετικές πληροφορίες που διαβιβάζονται στην Επιτροπή, σύμφωνα με τις αρχές και τους προσανατολισμούς που παρατίθενται στο παράρτημα Ι.
            Για τον σκοπό αυτό και βάσει των εν λόγω πληροφοριών, η Επιτροπή διαβιβάζει εγκαίρως στο Συμβούλιο, πριν από κάθε ετήσια συνεδρίαση της CCAMLR, έγγραφο όπου παρουσιάζονται αναλυτικά τα στοιχεία της προτεινόμενης εξειδίκευσης της θέσης της Ένωσης, προκειμένου να συζητηθούν και να εγκριθούν οι λεπτομέρειες της θέσης που θα διατυπωθεί εξ ονόματος της Ένωσης.
            Εάν, στο πλαίσιο μιας συνεδρίασης της CCAMLR, είναι αδύνατον, ακόμα και επιτόπου, να επιτευχθεί συμφωνία ώστε να ληφθούν υπόψη στη θέση της Ένωσης τα νέα στοιχεία, το ζήτημα παραπέμπεται στο Συμβούλιο ή στα προπαρασκευαστικά του όργανα.